ตั้งน้อง “มิทซึจิ” ขัดตาทัพ! จับตา GL ยอมปฏิบัติตามคำสั่งก.ล.ต.หรือไม่?
GL แต่งตั้ง "ทัตซึยะ โคโนชิตะ" น้องชาย "มิทซึจิ โคโนชิตะ" นั่งประธานกรรมการ ก่อนสรรหาประธานกรรมการสัญชาติไทยคนใหม่ภายใน 6 เดือน จับตา GL ยอมปฏิบัติตามคำสั่ง ก.ล.ต. หรือไม่?
24 ต.ค. 2560

สืบเนื่องจากกรณี นายมิทซึจิ โคโนชิตะ ได้พ้นจากตำแหน่งประธานกรรมการ และประธานเจ้าหน้าที่บริหารบริษัท กรุ๊ปลีส จำกัด (มหาชน) หรือ GL โดยมีผลตั้งแต่วันที่ 16 ต.ค. 2560 ที่ผ่านมา หลังจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวโทษต่อ DSI กรณีทุจริตทำธุรกรรมอำพรางเพื่อให้ผลประกอบการสูงเกินความจริง
ล่าสุด ในวันนี้ (24 ต.ค.60) บริษัท กรุ๊ปลีส จำกัด (มหาชน) หรือ GL ระบุว่า ที่ประชุมคณะกรรมการบริษัท เมื่อวันศุกร์ (20 ต.ค.) มีมติแต่งตั้ง นายทัตซึยะ โคโนชิตะ เป็นประธานกรรมการ โดยให้มีผลบังคับตั้งแต่วันที่ 20 ตุลาคม 2560 เป็นต้นไป
ขณะที่บริษัทอยู่ระหว่างการสรรหาประธานกรรมการคนใหม่ที่มีคุณสมบัติตามที่กฎหมายกำหนดและมีสัญชาติไทยตามคำแนะนำจากคณะกรรมการ โดยบริษัทคาดว่าจะสามารถสรรหาผู้ที่เหมาะสมภายใน 6 เดือน
สำหรับตำแหน่งประธานเจ้าหน้าที่บริหารนั้น ที่ประชุมมีมติยังไม่แต่งตั้งผู้ใดจนกว่าบริษัทจะสามารถหาผู้ที่เหมาะสมได้ โดยเห็นว่าขณะนี้จะเป็นการเหมาะสมกับบริษัทมากกว่าที่จะให้คณะกรรมการทำการหารือและตัดสินใจในเรื่องต่าง ๆ ของกลุ่มบริษัทแทนการแต่งตั้งประธานเจ้าหน้าที่บริหาร เพื่อตัดสินใจในเรื่องต่างๆ เพียงผู้เดียว และทันทีที่คณะกรรมการสามารถสรรหาผู้ที่มีความเหมาะสมที่จะดำรงตำแหน่งประธานเจ้าหน้าที่บริหารได้ คณะกรรมการจะทำการแต่งตั้งบุคคลดังกล่าวและแจ้งให้นักลงทุนทราบต่อไป
ทั้งนี้ รายชื่อคณะกรรมการของบริษัท ณ วันที่ 20 ตุลาคม 2560 ประกอบด้วย  นายทัตซึยะ โคโนชิตะ ประธานกรรมการ และประธานกรรมการบริหาร  , นายมุเนะโอะ ทาชิโร่ กรรมการ และประธานเจ้าหน้าที่ปฏิบัติการ  ,นายเรจิส โรดอล์ฟ มาร์แต็ง มาร์แต็ง กรรมการ และประธานเจ้าหน้าที่การเงิน ,นายแพทริค โทมัส ฟิชเชอร์ กรรมการ ,นายอาลัน ดูเฟส กรรมการ ,นายริกิ อิชิกามิ กรรมการ ,นายยูซุเกะ โคซูมะ กรรมการ , พล.อ.สืบสันต์ ทรรทรานนท์ กรรมการอิสระ และประธานกรรมการตรวจสอบ และนายโศณิต พิชญางกูร กรรมการอิสระ และกรรมการตรวจสอบ ,นายกฤษณ์ พันธ์รัตนมาลา กรรมการอิสระ และกรรมการตรวจสอบ และนายพลเดช เทอดพิทักษ์วานิช กรรมการอิสระ และกรรมการตรวจสอบ
นอกจากนี้ ยังมอบหมายคณะกรรมการจัดให้มีการตรวจสอบพิเศษในเงินที่ให้กู้ยืมแก่ผู้กู้กลุ่มไซปรัสและผู้กู้กลุ่มสิงคโปร์ โดยคณะกรรมการประสงค์จะสรรหาสำนักงานสอบบัญชีที่มีความเป็นอิสระและน่าเชื่อถือเพื่อตรวจสอบรายการเงินให้กู้ยืมดังกล่าว โดยบริษัทได้เริ่มขึ้นตอนการสรรหาแล้วและคาดว่าจะสามารถเลือกและแจ้งให้นักลงทุนทราบได้ภายใน 1 เดือน
พร้อมกันนี้ให้บริษัทปฏิบัติตามกฎหมาย ระเบียบ และคำสั่งของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) รวมถึงข่าว ก.ล.ต. ฉบับที่3 97/2560 ลงวันที่3 19 ตุลาคม 2560 เรื่อง ก.ล.ต. ให้ GL แก้ไขงบการเงินให้ถูกต้องโดยเร็ว